[Foto’s] Fratsongeluk in Pretoria eis jong man se leweDie brandweer poog om die man te bevry. Foto: Verskaf ŉ Jong man is Saterdag in Pretoria tydens ŉ fratsongeluk dood. Xander Loubser, woordvoerder en paramedikus van Best Care-ambulansdienste, het Sondag aan Maroela Media gesê die voorval het omstreeks 15:00 in Booysens in die weste van Pretoria plaasgevind. “Na wat verneem word, het die man, in sy laat 20’s, by ŉ inwoner kom aanklop vir stukwerk,” het Loubser gesê. Die inwoner het die man glo gehuur om hom te help om die stomp van ŉ afgesaagde boom uit die grond te verwyder. “Die oorledene het ŉ groot gat om die bodem van die boomstomp gegrawe en was in die gat toe die stomp onstabiel geraak en op hom geval het. Dit stomp het hom op sy bors teen die grond vasgepen.” Die Tshwane-nooddienste en Best Care is na die toneel ontbied. Die brandweer moes van hoëdruklugsakke en ŉ kabel gebruik maak om die stomp van die man af te lig en hom te bevry. Die man is deur paramedici van Best Care op die toneel dood verklaar weens ŉ noodlottige borskasbesering. Die Hercules-polisie doen ŉ geregtelike doodsondersoek.